Eins og fram hefur komið í fréttum Skessuhorns hafa Verkalýðsfélag Borgarness , Verkalýðsfélagið Valur í Dalabyggð og Verkalýðsfélagið Hörður í sveitarfélögunum sunnan Skarðsheiðar sameinast í Stéttarfélag Vesturlands . Stofnfundur hins nýja félags var haldinn í Alþýðuhúsinu í Borgarnesi miðvikudaginn 31. maí og var Sveinn G Hálfdánarson kosinn formaður hins nýja félags . Meðal fundarmanna voru forseti ASÍ , formaður Samiðnar og framkvæmdastjóri SGS auk félagsmanna af öllu félagssvæðinu . Stofnun félagsins var samþykkt í allsherjaratkvæðagreiðslu í félögunum 17. og 18. maí sl . Sveinn G. Hálfdánarson , formaður Stéttarfélags Vesturlands , lýsti yfir stofnun þessa nýja félags . Hann sagði m.a. að stefnt væri að því að hraða því að félagið virkaði strax sem ein heild og að efla þjónustu við launþega á félagssvæðinu öllu . Að lokum sagði Sveinn : “ Það er skoðun okkar að æskilegast hefði verið að öll sjö félögin á Vesturlandi hefðu staðið að stofnun eins félags á þessu svæði . Því var ekki að heilsa og þótti okkur þá rétt að sameina nú Vlf. Hörð , Vlf. Val og Vlf. Borgarness og sjá síðan hvað framtíðin bæri í skauti sér . Það er sameiginleg ósk og von okkar allra , sem að þessum málum hafa unnið af hálfu gömlu félaganna , að þetta skref verði launafólki á starfssvæði Stéttarfélags Vesturlands gæfuspor . ” Stjórn Stéttarfélags Vesturlands skipa : Sveinn G. Hálfdánarson , Kristín H. Ármannsdóttir , Baldur Jónsson , Kristján Jóhannsson , Guðrún H. Pálmadóttir , Sigurþór Ó. Ágústsson , Guðbrandur Magnússon , Einar O. Pálsson , Ingi B. Reynisson , María E. Guðmundsdóttir og Örn Guðjónsson .